En tinglyst rettighet som er registrert på en avdød person, kan i noen tilfeller overføres til arvingene. Det er ikke alle rettigheter som kan overføres, som for eksempel en personlig borett i en kårbolig. Du må selv undersøke om rettigheten kan overdras ved å lese den tinglyste avtalen, og relevant lovverk. For å overføre en tinglyst rettighet fra avdøde må du sende inn et skriv, der du ber om overføring av rettigheten til arvingene. Eiendommen må identifiseres med kommune, gårds- og bruksnummer og dokumentnummer til rettigheten. Arvingene signerer og skriver sitt fødselsnummer (11 siffer). Du må også legge ved en skifteattest etter den avdøde som viser hvem som er arvinger. Du kan finne dokumentnummeret ved å se grunnboksbladet til eiendommen på nettsiden www.seeiendom.no. Dersom det er flere arvinger, og en av arvingene eller en utenforstående skal overta rettigheten, kan arvingene transportere den videre til den som skal ha rettigheten til slutt. Dette kan sendes samlet for tinglysing. Arvingene som gir rettigheten videre må signere på dokumentet.